**Lectio Divina**

**It-Tieni Ħadd tar-Randan - Sena A**

**“Aqdef ’il barra fil-fond” (Lq 5,4)**

**Mt 17, 1-9**

*Żmien ta’ Konverżjoni, ta’ Konflitti, ta’ Interjorizzazzjoni*

**Seminarju tal-Qalb ta’ Ġesù**

**2020**

**Sitt ijiem wara, Ġesù ħa miegħu lil Pietru u 'l Ġakbu u 'l ħuh Ġwanni, tellagħhom fuq muntanja għolja weħidhom,** [Mt:17:1]

***“Sitt ijiem wara”***: Kull data fil-Vanġelu għandha valur teoloġiku iktar minn kronoloġiku. Isseħħ ‘sitt ijiet wara’ l-ġrajja ta’ Ċesarea ta’ Filippu, fejn Ġesù ħabbar għall-ewwel darba l-passjoni, il-mewt u l-qawmien tiegħu (v.21), u fejn jħabbar: “Tassew, ngħidilkom, li hawn xi wħud minn dawk li qegħdin hawn, li ma jġarrbux il-mewt qabel ma jaraw lil Bin il-bniedem ġej fis-Saltna tiegħu." (16,28).

Is-sitt jum: Mattew ried jqabbel il-ġrajja ma’ dik tad-dehra ta’ Alla lil Mosé fuq is-Sinaj: “Il-glorja tal-Mulej strieħet fuq il-muntanja tas-Sinaj, u s-sħaba ksietha għal sitt ijiem; u fis-seba' jum il-Mulej sejjaħ lil Mosè minn ġo nofs is-sħaba”(Eż 24,12-18). Jeżistu dettalji komuni bejn iż-żewġ ġrajjiet: it-telgħa fuq il-muntanja, id-dehra t’Alla li sseħħ wara sitt ijiem, is-sħaba li tgħatti l-muntanja u l-leħen divin li jinstema’ minn ġos-sħaba. Mosé jitla’ fuq il-muntanja akkumpanjat ukoll minn tlett persuni: Aaronn u ż-żewġ uliedu, Nadab u Abiħu (ara Eż 24,1). Mis-sinottiċi Mattew biss jitkellem dwar il-wiċċ ta’ Ġesù, b’referenza għal Mosé li meta niżel minn fuq il-muntanja wiċċu sar jiddi, għax kien f’kuntatt m’Alla (ara Eż 34,29). Huwa dam erbgħin jum u erbgħin lejl fuq il-muntanja (ara Eż 24,18) bħalma kien dam Ġesù fid-deżert.

***“ħa miegħu lil Pietru u 'l Ġakbu u 'l ħuh Ġwanni”:*** Kien ħadhom ukoll miegħu meta qajjem lil bint Ġajru (ara Mk 5,37) u mbagħad fil-Ġnien tal-Ġetsemani (26,37).

**“u tbiddel quddiemhom. Wiċċu sar jiddi bħax-xemx, u lbiesu sar abjad bħad-dawl”.** [Mt:17:2]

***“tbiddel quddiemhom”***: il-kelma wżata hija ‘metamorfosi’ (*metamorphoō*). Huwa verb li jfisser bidla minn ġewwa għal barra. Din il-glorja kienet fih, li hija l-glorja tal-Iben il-waħdieni (ara Ġw 1, 14-18). Juri li l-bidla ma kenitx biss apparenti, imma bidla radikali. Ġesù nbidel minn forma terrestri għal dik soprannaturali, b’dik id-dija li kien igawdi qabel l-inkarnazzjoni. Infatti fl-Ittra lill-Filippin (2,6-7) huwa nsibu li huwa ħa fuqu n-natura ta’ lsir, bla ma neħħa n-natura tiegħu ta’ Alla. Tfakkarna li aħna wkoll il-glorja tinsab ġewwa fina, tant li fil-ħajja ta’ dejjem, aħna sejrin “ninbidlu... minn glorja għal glorja” (2 Kor 3,18).

***“lbiesu sar abjad bħad-dawl”***: (*leukós*) ma kenux ta’ din l-art, tant li Mark jinnota li l-ebda ħassiel ma seta’ jġibhom bojod daqshekk (ara Mk 9,3).

***“Jiddi bħax-xemx”***: Espressjoni li tindika l-milja tal-kundizzjoni divina. Huwa l-ilbies mimli bid-dija t’Alla (ara Dan 7,9). Meta Mosé niżel minn fuq is-Sinaj wiċċu wkoll kien jiddi imma kien sempliċi rifless tad-dawl ta’ Alla (ara Eż 34,29-35). Fil-każ ta’ Ġesù kienet l-istess “glorja tiegħu” (Lq 9,32), dik li l-Appostli jistqarru li raw: “u aħna rajna l-glorja tiegħu” (Ġw 1,14).

Id-dija li kellu Kristu hija d-dawl tal-qawmien antiċipat, f’rabta mal-mewt li kien ħabbar lid-dixxipli.

**“U dehrulhom Mosè u Elija jitħaddtu miegħu”.** [Mt:17:3]

- Skont l-interpretazzjoni tradizzjonali Mosé u Elija jirrapreżentaw il-Liġi u l-Profeti rispettivament. Il-Kelma t’Alla tgħinna nagħrfu l-identità divina ta’ Ġesù bħala l-Iben t’Alla.

- It-tradizzjoni lhudija żżomm li Mosé kien maħtuf lejn is-sema (Ġużeppi Flavju, Ant.4,320-323) bħalma kien Elija (ara 2 Slaten 2). It-tnejn kienu fuq il-muntanja Ħoreb/Sinaj u kellhom dehra t’Alla (Eż 24,1-2; 1 Slat 19). F’dan id-dawl huma jirrapreżentaw dik id-dinja tas-Sema li fiha hemm ukoll Ġesù. Dan jikkonfermah l-ilbies abjad u l-aspett glorjuż, karatteristika ta’ dawk li jinsabu l-Ġenna (ara Ap 3,4-5.18; 4,4; 6,11; 7,9.13).

- Kemm Mosé kif ukoll Elija kienu persuni li ġabu l-ħelsien, imma b’mod differenti: Mosé ħeles lil Iżrael mill-**iskjavitù esterjuri**, dik tal-Fargħun fl-Eġittu, filwaqt li Elija ħeles lill-poplu minn **skjavitù interjuri**, dik tal-idolatrija lil alla Bagħal (ara 1 Slat 18,21). F’Ġesù jseħħu ż-żewġ tipi ta’ ħelsien.

**“Qabeż Pietru u qal lil Ġesù: "Mulej, kemm hu sew li aħna hawn! Jekk trid intella' hawn tliet tined, waħda għalik, waħda għal Mosè u waħda għal Elija."** [Mt:17:4]

***“intella' hawn tliet tined”***: Ried jibni tlett tined (*skēné*) ‘terrestri’ għal dawk li kienu ‘ċelesti’, bħal donnu ried iżommhom miegħu fuq il-muntanja. Bla ma jaf ried iqiegħed lil Ġesù fuq l-istess livell ta’ Mosé u Elija, infatti Luqa iżid li ma kienx jaf x’kien qed jgħid dak il-waqt (ara Lq 9,33). Iżda Ġesù ma kellu bżonn ta’ l-ebda tinda għax it-tinda vera kienet il-preżenza tiegħu: “U l-Verb sar bniedem u għammar fostna” (*skēné*) (Ġw 1,14) - waqqaf it-tinda tiegħu fostna.

**“Kif kien għadu jitkellem, sħaba kollha dawl għattiethom u minn ġos-sħaba nstema' leħen jgħid: "Dan hu Ibni l-għażiż, li fih sibt l-għaxqa tiegħi; isimgħu lilu."** [Mt:17:5]

***“sħaba kollha dawl għattiethom****”*: Is-sħaba hi s-sinjal tal-glorja t’Alla (ara Eż 24,15-16; ara wkoll Eż 19, 16-25; 40,35; 1 Slaten 8,10-11; Salm 18,10-11; Is 19,1) u tal-preżenza tiegħu, ix-*Shekinah*.

***"Dan hu Ibni l-għażiż”***: Qed tingħad fid-dawl tas-Salm: “Ibni int, jien illum nissiltek” (2,7), li jiddeskrivi l-intronizzazzjoni tas-Sultan ta’ Ġerusalemm. Mhuwiex sempliċament Iben Alla, imma dak il-waħdieni, il-maħbub, “l-għażiż” (*agapētós*), bħalma kien Iżakk (ara Ġen 22,2), li iktar ’il quddiem kien ser jiġi offrut lil Alla. Vers li nsibuh ripetut fil-Maħgmudija (ara 3,17;).

***“li fih sibt l-għaxqa tiegħi”***: (*eudokeō*) Alla tgħaxxaq bih (ara 12,18) għax hu aċċetta l-missjoni marbuta mat-tbatija, dik tal-Qaddej ta’ Jahweh (ara Is 42,1).

***“isimgħu lilu"***: Din il-parti tat-testimonjanza tal-Missier dwar l-Iben mhijiex imsemmija fil-ġrajja tal-Magħmudija. Mosé kien qal lill-poplu dak li qallu Alla: “Il-Mulej, Alla tiegħek, iqajjimlek profeta bħali minn ġensek, minn fost ħutek; lilu għandkom tisimgħu” (Dt 18,15). *“Lilu”, lil Kristu, u mhux iktar lill-Mosé .* Min jisma’ lilu jkun jixbah lil dak ir-raġel li bena daru fuq il-blat (ara 7,24-27).

‘Sitt ijiem qabel’ Pietru ma riedx li Ġesù jgħaddi mill-passjoni u l-mewt (ara 16,22). Issa Pietru irid jitgħallem jisma’, jobdi, jerfa’ salibu u jmur wara Ġesù (ara 16,24).

**“Id-dixxipli, kif semgħu dan, waqgħu wiċċhom fl-art, mimlijin biża'”** [Mt:17:6]

***“waqgħu wiċċhom fl-art”***: Hija l-ewwel reazzjoni tad-dixxipli. Huwa ġest ta’ adorazzjoni u ta’ sottomissjoni: *“U ħareġ nar minn quddiem il-Mulej u kkonsma li kien hemm fuq l-artal...; u l-poplu rah, u nfexx jgħajjat bil-ferħ, u nxtħet wiċċu fl-art”* (Lev 9,24). Quddiem il-majestà ta’ Ġesù il-persuna ma tistax tibqa’ indifferenti (ara wkoll Ġw 5,22-23 u Apok 5,13).

***“mimlijin biża'***”: (*Ephobḕthësan sphódra*). Huwa l-istess sentiment ta’ dawk li kienu taħt is-salib malli jagħrfu lill-Iben t’Alla (ara 27,54). Hemm tlett tipi ta’ biża’: *a)* meta wieħed jagħraf id-dgħufija u l-impotenza tiegħu quddiem il-kobor t’Alla, bħalma ġara lil Abraham (ara Ġen 18,27); *b)* meta wieħed jistagħġeb quddiem il-kobor t’Alla: “Kemm huma kbar l-għana, l-għerf u l-għaqal t’Alla!...” (Rum 11,33-34; Gob 38); *c)* meta wieħed jiġi f’kuntatt mal-qdusija t’Alla: “Jaħasra għalija! Mitluf jien!” (ara Is 6,1-5; ara 1 Sam 6,20).

**“Ġesù resaq lejhom, messhom u qalilhom: ‘Qumu. La tibżgħux.’**"[Mt:17:7]

***“Qumu”:*** (*eghérthëte*) hija l-istess kelma użata b’riferenza għall-qawmien mill-mewt ta’ Ġesù (28,6-7) .

***“La tibżgħux”***: użata wkoll fid-dehra ta’ wara l-qawmien meta d-dixxipli qabdu ma’ riġlejn Ġesù (ara 28,10). Min jisma’ l-Kelma tal-Iben il-ħajja kollha tiegħu tinbidel u ma jibqax imwaħħal hemm. F’dal-kuntest Ġesù qed jgħidilhom biex ma jħallux dan il-biża’ jimblokka l-mixja tagħhom ’il quddiem.

**“Huma refgħu għajnejhom u ma raw lil ħadd ħlief lil Ġesù waħdu.”** [Mt:17:8]

Kull esperjenza ta’ kolsolazzjoni, “kemm hu sew li aħna hawn!” (v.4).hija don t’Alla u li jaf jieħdu lura x’ħin u meta jrid. Kollox jgħib meta Pietru xtaq jibqa’ jiggosta l-preżenza t’Alla. It-tentazzjoni tiegħu kienet fil-kelmiet “li aħna hawn”. Meta l-esperjenza ta’ Kristu timla’ l-qalb ir-riskju jkun li wieħed jingħalaq fih innifsu u jibqa’ jfittex il-konsolazzjoni u jinsa li ż-żmien ta’ issa huwa li jkompli fittex lil Kristu: l-Uniku Salvatur (ara Atti 4,12), l-Uniku medjatur bejn Alla u l-bniedem (ara Ġw 14,6; 1 Tim 2,4-5), dak li huwa Aqwa minn Mosé u Elija għax huwa Alla Veru!